ልኡኽና ከምዝብሎ፡ ኣብያተ-ማእሰርቲ ወትሩ ዓቢ ሻቕሎት ክፈጥራ ጸኒሐን'የን። ኣብ ዝሓለፈ ወርሒ ታሕሳስ ድማ ነቶም ተኣሲሮም ዘለዉ ሰባት ንምዝካር ተጠቀምቲ ማሕበራዊ ገጻት መዓልቲ ስጉምቲ ኢሎም ዝሰመይዋ ሓንቲ መዓልቲ ዘኪሮም ውዒሎ። እዚ ስጉምቲ ናይ መንግስቲ ግን ንኣኼባ ናይተን ነቲ ኣብ ስልጣን ዘሎ ሰልፊ ኪዳን ኢህወደግ ዘቖማ ኣርባዕተ ሰልፍታት ስዒቡ'ዩ መጺኡ። ኣብ ዝሓለፈ ኣዋርሕ፡ ኣብ ውሽጢ'ቲ ንልዕሊ ዕስራን ሓሙሽተን ዓመት ኣብ ስልጣን ዘሎ ኪዳን ውፍጣዊ ግርጭት ከምዝጸንሐን፡ ለውጢ ከምዘድልን እቲ ቀዳማይ ሚኒስተር ተኣሚኑ'ዩ። ነቲ ክካየድ ዝጸንሐ ሰፊሕ ተቓውሞ ኣንጻር መንግስቲ ስዒቡ፡ ኣባላት ናይቲ ኪዳን ዝኾና ደሞክራስያዊ ውድብ ኦሮሞን ሃገራዊ ደሞክራስያዊ ምንቅስቓስ ኣምሓራን ንዝሰፍሐ ፖለቲካዊ ባይታን "ክብሪ ናይ ህዝበንን" ክደፍኣ ጸኒሐን'የን። ሃይለማርያም ደሳለኝ መን'ዩ?
